Għerf il-mara jibnilha darha u bluhitha b'idejha ġġarrafha. Min jimxi bis-sewwa għandu l-biża' tal-Mulej, min jimxi bl-imgħawweġ jistmerru. Kliem l-iblah hu bastun għal dahru, imma xufftejn l-għorrief il-ħarsien tagħhom. Fejn m'hemmx il-baqar, m'hemmx il-qamħ; b'saħħet il-gendus jinkisbu l-uċuħ tajba. Xhud tajjeb ma jgħidx il-falz, imma xhud qarrieq gideb jgħid. Għalxejn l-insolenti jfittex l-għerf, imma ħafif it-tagħlim għal min hu bil-għaqal. Tagħmilhiex ma' min hu iblah, għax ma titgħallimx l-għerf minn fommu. B'għerfu l-għaqli jsib it-triq it-tajba, imma bluhiet il-boloh ħażin tmexxihom. Il-boloh jibqgħu fil-ħtija, imma t-tajbin ikollhom l-għaxqa ta' Alla. Qalb il-bniedem tagħraf l-imrar tagħha, u ħadd barra minnha ma jissieħeb fil-ferħ tagħha. Dar il-ħżiena tiġġarraf, imma l-għamara tat-tajbin tiġi 'l quddiem. Xi ħadd jista' jaħseb li triqtu dritta, iżda mbagħad tmiemha jwassal għall-mewt. Imqar fid-daħk titnikket il-qalb, u l-ferħ jintemm fin-niket. Il-ħażin jixba' bi frott għemilu, u t-tajjeb jiekol minn għemejjel idejh. Min hu nieqes minn moħħu jemmen kollox, min moħħu jilħaqlu jara sewwa qabel jemmen. L-għaref jaħsibha sewwa u jitbiegħed mid-deni, imma l-iblah jibqa' għaddej moħħu mistrieħ. Min hu bla sabar bluhat jagħmel, min hu tal-ħsieb jaf jistenna. Il-boloh bluhat jirtu, imma l-għaqlin jiżżejnu bl-għerf. Il-ħżiena jbaxxu rashom quddiem it-tajbin, u jitbaxxew il-midinbin wara bieb il-ġusti. Lill-fqir lanqas qrabatu ma jriduh, imma l-għani għandu ħafna ħbieb. Ħażin jagħmel min imaqdar lil għajru, imma hieni hu min iħenn għall-fqir. Min jagħmel id-deni, mhux żbalji jagħmel? Min jagħmel il-ġid għandu t-tjieba u l-fedeltà. Kull xogħol fih il-qligħ, imma l-kliem biss faqar iġib. L-għaqal hu ġieħ l-għorrief, u l-bluha tiżjin il-boloh. Min jixhed is-sewwa jsalva l-ħajja, imma l-giddieb hu traditur. Tama qawwija jkollu min għandu l-biża' tal-Mulej, u wliedu wkoll isibu l-kenn. Il-biża' tal-Mulej hu għajn tal-ħajja, bih wieħed jeħles mix-xibka tal-mewt. Kbir hu s-sultan li għandu poplu kbir sultan bla poplu ma jiswa għal xejn. Min għandu s-sabar jimxi b'għaqal kbir, min jisbel malajr bluhat kbar jagħmel. Mistrieħ il-moħħ hu ħajja għall-ġisem, imma l-għira tħassarlu l-għadam. Min jgħakkes il-fqir imaqdar lil min ħalqu, imma min iħenn għall-imsejken iweġġħu. Il-ħażin jiġġarraf bi ħżunitu, it-tajjeb jistkenn fi tjubitu. L-għerf jgħammar f'moħħ min hu bil-għaqal, imma ma ssibux f'qalb il-boloh. Is-sewwa jkabbar ġieħ il-poplu, imma d-dnub iwaqqgħu fl-għajb. Is-sultan jinġibed lejn il-qaddej bil-għaqal, imma jistmerr il-qaddej bla ħila.